《赠黄子先皇甫氏也因避地隐姓云》
明代·皇甫汸

范雎入秦庭，梅福游吴市。隐姓干相君，逃名类仙吏。

客逢江夏生，自谓西州裔。叔运遭崩乱，远迹甘留滞。

家本秦川人，身从越乡寄。披雾清明朝，利见飞龙位。

论难登石渠，烟煴吐经笥。述德诞吾宗，济美光遹世。

并载发江都，方舟涉淮泗。聊宣敦赏情，一慰羁离思。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。